Komission lausunto EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin tarkistuksista neuvoston vahvistamaan yhteiseen kantaan, joka koskee ehdotusta: Euroopan parlamentin ja neuvoston direktiivi liikenteen biopolttoaineiden ja muiden uusiutuvien polttoaineiden käytön edistämisestä komission ehdotusta muuttava EY:n perustamissopimuksen 250 artiklan 2 kohdan nojalla /* KOM/2003/0193 lopull. - COD 2001/0265 */





KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin tarkistuksista neuvoston vahvistamaan yhteiseen kantaan, joka koskee ehdotusta: EUROOPAN PARLAMENTIN JA NEUVOSTON DIREKTIIVI liikenteen biopolttoaineiden ja muiden uusiutuvien polttoaineiden käytön edistämisestä KOMISSION EHDOTUSTA MUUTTAVA EY:n perustamissopimuksen 250 artiklan 2 kohdan nojalla 2001/0265 (COD) KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin tarkistuksista neuvoston vahvistamaan yhteiseen kantaan, joka koskee ehdotusta: EUROOPAN PARLAMENTIN JA NEUVOSTON DIREKTIIVI liikenteen biopolttoaineiden ja muiden uusiutuvien polttoaineiden käytön edistämisestä 1. Johdanto EY:n perustamissopimuksen 251 artiklan 2 kohdan kolmannen alakohdan c alakohdassa määrätään, että komissio antaa lausunnon tarkistuksista, joita Euroopan parlamentti on ehdottanut toisessa käsittelyssä neuvoston vahvistamaan yhteiseen kantaan. Komissio antaa tässä asiakirjassa lausuntonsa parlamentin ehdottamista seitsemästä tarkistuksesta. 2. Tausta - Komissio antoi 14. joulukuuta 2001 Euroopan parlamentille ja neuvostolle direktiiviehdotuksen (KOM(2001)547-2 lopullinen - 2001/0265(COD)). - Euroopan Talous- ja sosiaalikomitea antoi myönteisen lausunnon 25. huhtikuuta 2002. - Alueiden komitea antoi myönteisen lausunnon 15. toukokuuta 2002. - Euroopan parlamentti antoi 4. heinäkuuta 2002 ensimmäisessä käsittelyssä lausunnon, jossa se ehdotti komission ehdotukseen useita tarkistuksia. - Komissio antoi 12. syyskuuta 2002 perustamissopimuksen 250 artiklan 2 kohdan mukaisesti muutetun ehdotuksen (KOM(2002) 580 lopullinen), johon se sisällytti joko kokonaan tai osittain suuren määrän parlamentin ehdottamista tarkistuksista. - Neuvosto vahvisti yhteisen kannan 18. marraskuuta 2002. - Komissio antoi 2. joulukuuta 2002 EY:n perustamissopimuksen 251 artiklan 2 kohdan toisen alakohdan mukaisesti Euroopan parlamentille tiedonannon neuvoston vahvistamasta yhteisestä kannasta. - Euroopan parlamentti antoi toisessa käsittelyssä 12. maaliskuuta 2003 päätöslauselman, joka sisältää seitsemän tarkistusta yhteiseen kantaan. 3. Ehdotuksen tarkoitus Komission ehdotus on jatkoa komission vihreässä kirjassa "Energiahuoltostrategia Euroopalle" [1] esiin ottamille liikennettä koskeville kysymyksille. Näitä ovat liikenteen merkittävä osuus energiankulutuksesta, liikenteen kasvavat hiilidioksidipäästöt, liikenteen nykyinen riippuvuus fossiilisista polttoaineista sekä vaikutukset toimitusvarmuuteen ja ilmastonmuutokseen. Useat jäsenvaltiot ovat toteuttaneet biopolttoaineiden käytön edistämiseen tähtääviä toimenpiteitä mainittujen kysymysten ratkaisemiseksi. Tätä taustaa vasten katsottiin, että sitoutuminen biopolttoaineiden edistämiseen Euroopan tasolla edistäisi merkittävästi sellaisen varmuuden ilmapiirin syntymistä, joka mahdollistaisi tarpeellisten investointien tekemisen maatalous- ja teollisuustuotantoon. [1] KOM(2000) 769 lopullinen, 29.11.2000. Edellä mainituista syistä komissio antoi ehdotuksen, jonka päätavoitteena on biopolttoaineiden käytön edistäminen. Ehdotetussa direktiivissä velvoitetaan jäsenvaltiot toteuttamaan sellaiset toimenpiteet (lainsäädäntö mukaan luettuna), joilla voidaan varmistaa, että vuodesta 2005 alkaen tietty vähimmäisosuus niiden alueella myytävistä liikennepolttoaineista on biopolttoaineita. Ehdotettu vähimmäisosuus vuonna 2005 on 2 %, ja sitä on tarkoitus kasvattaa vuosittain niin, että se on 5,75 % vuonna 2010. Käytännön toimet mainittujen tavoitteiden saavuttamiseksi ovat jäsenvaltioiden vastuulla. 4. Komission kanta Euroopan parlamentin tarkistuksiin Euroopan parlamentti ehdotti toisessa käsittelyssä neuvoston yhteiseen kantaan seitsemää tarkistusta. Komissio hyväksyy kaikki parlamentin ehdottamat tarkistukset, koska ne ovat sopusoinnussa komission alkuperäisen ehdotuksen kanssa tai muodostavat hyväksyttävissä olevan kompromissiratkaisun. 4.1. Komission hyväksymät tarkistukset * Tarkistuksella 7 lisätään 2 artiklan 2 kohdassa olevaan viitteelliseen luetteloon uusi tuote 'puhdas kasviöljy' ja sitä koskeva määritelmä. Komissio hyväksyy mainitun tarkistuksen. Direktiivin 2 artiklan 2 kohdassa oleva luettelo ei ole tyhjentävä, joskin siihen voidaan lisätä ainoastaan sellaisia tuotteita, jotka täyttävät 2 artiklan 1 kohdassa vahvistetut biopolttoaineen ja biomassan määritelmät. Komissio katsoo, että puhdas kasviöljy täyttää mainitut edellytykset ja että moottorin tyyppiin soveltumista ja päästöjä koskevat lisävaatimukset voidaan myös sisällyttää direktiiviin. * Tarkistus 12 on lisäys direktiiviin johdanto-osan 9 kappaleeseen, joka koskee mahdollisuutta konvertoida sidonnaisajoneuvoja käyttämään biopolttoaineita ja jonka komissio ja neuvosto hyväksyivät parlamentin ehdotettua sitä ensimmäisessä käsittelyssä. Nyt tehtävällä tarkistuksella lisätään ehdotukseen maininta siitä, että jäsenvaltiot voisivat edistää entisestään biopolttoaineiden käyttöä julkisessa liikenteessä. Komissio hyväksyy tämän tarkistuksen, joka on sopusoinnussa komission alkuperäisen ehdotuksen tavoitteiden kanssa. * Tarkistus 13 koskee johdanto-osan 13 kappaletta, jonka mukaan biopolttoaineiden on oltava olemassa olevien standardien mukaisia ja jonka mukaan on toteutettava asianmukaisia valvonta- ja kehitystoimia, jotta voidaan varmistaa, ettei biopolttoaineiden markkinoille pääsylle ole tarpeettomia esteitä. Tarkistuksessa mainitaan nimenomaisesti "haihtumista koskevat näkökohdat" valvonnan ja standardien mukauttamisen yhteydessä. Komissio hyväksyy tämän tarkistuksen. Komissio on samaa mieltä siitä, että on syytä valvoa tiettyjen biopolttoaineiden ominaisuuksia suhteessa yhteisön lainsäädännössä vahvistettuihin haihtumista koskeviin standardeihin ja puututtava ongelmiin, jos niitä ilmenee. * Tarkistuksella 14 tehdään lisäys johdanto-osan 15 kappaleeseen, joka koskee biopolttoaineiden tuotannosta EU:n maatalousalalle mahdollisesti koituvia hyötyjä. Tarkistuksella täsmennetään, että tämä koskee sekä nykyisiä että tulevia jäsenvaltioita. Komissio hyväksyy tämä tarkistuksen, joka perustuu alkuperäiseen ehdotukseen. * Tarkistuksilla 15 ja 16 muutetaan 3 artiklan 4 ja 5 kohta yhdenmukaisiksi direktiivin nimen kanssa mainitsemalla "biopolttoaineiden lisäksi" myös "muut uusiutuvat polttoaineet". Komissio hyväksyy tämän tarkistuksen, joka lisää tekstin sisäistä johdonmukaisuutta. * Tarkistuksella 17 muotoillaan 4 artiklan 1 kohta uudelleen. Kyseisen artiklan 1 kohdan ensimmäinen alakohta koskee jäsenvaltioiden velvollisuutta laatia komissiolle kertomuksia. Tarkistus käsittää kaksi uutta asiaa, jotka ehdotetaan sisällytettäviksi kertomuksiin: jäsenvaltioiden toteuttamat toimenpiteet biopolttoaineiden käytön edistämiseksi liikenteessä ja kansalliset resurssit, jotka on osoitettu biomassan tuotantoon energian tuottamiseksi muuta kuin liikennettä varten. Direktiivin 4 artiklan 1 kohdan kolmannessa alakohdassa säädetään, että jos jäsenvaltio haluaa asettaa direktiivistä poikkeavia tavoitteita, sen on esitettävä tälle perusteet, jotka voivat liittyä tiettyihin direktiivissä vahvistettuihin tekijöihin. Tarkistuksella selkeytetään perusteluihin käytettävien tekijöiden luetteloa. Komissio hyväksyy tämän tarkistuksen. Ensimmäistä alakohtaa koskeva ensimmäinen muutos edellyttää itse asiassa, että jäsenvaltiot selittävät, mitä ne tekevät direktiivin tavoitteiden saavuttamiseksi. Tämä on järkevää. Ensimmäistä alakohtaa koskevan toisen muutoksen myötä komissio saa tiedot, joita se tarvitsee valvoakseen kolmannen alakohdan ehtojen noudattamista. Komissio hyväksyy kolmatta alakohtaa koskevat muutokset kompromissiratkaisuna. Komissio katsoo, että jäsenvaltioilla voi olla tarkistuksessa mainittujen syiden lisäksi muitakin päteviä syitä, jotka oikeuttavat ne asettamaan poikkeavia tavoitteita. Komissio edellyttää kuitenkin, että tällaiset syyt vastaavat laadultaan direktiivissä vahvistettuja syitä. 4.2. Komission hylkäämät tarkistukset Komissio ei ole hylännyt yhtään tarkistusta. 5. Päätelmä Komissio muuttaa ehdotustaan edellä mainitulla tavalla EY:n perustamissopimuksen 250 artiklan 2 kohdan mukaisesti.